32002R0077
L 016/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 77/2002 НА КОМИСИЯТА
от 17 януари 2002 година
за изменение на приложения I и III към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустими граници на остатъчни вещества от ветеринарномедицински продукти в храните от животински произход (1), последно изменен с Регламент (ЕО) № 2162/2001 на Комисията (2), и по-специално членове 6, 7 и 8 от него,
като има предвид, че:
(1)
Съгласно Регламент (ЕИО) № 2377/90 трябва постепенно да се определят максимално допустимите граници на остатъчни вещества от ветеринарномедицински продукти за всички използвани в Общността фармакологичноактивни субстанции във ветеринарномедицинските продукти, предназначени за животните, използвани за храна.
(2)
Максимално допустими граници на остатъчни вещества могат да се определят само след като Комитетът за ветеринарномедицинските продукти прегледа всички необходими данни, свързани с безопасността на остатъците от съответното вещество по отношение на потребителите на хранителни продукти от животински произход и с влиянието на остатъчните вещества върху промишлената преработка на храните.
(3)
При определянето на максимално допустими граници за остатъчните вещества от ветеринарномедицински продукти в храните от животински произход следва да се уточнят животинските видове, в които може да се открият тези остатъчни вещества, допустимите нива на остатъчни вещества за всяка от месните тъкани, получени от обработеното животно (прицелна тъкан), както и естеството на остатъчното вещество, необходимо за контрола на остатъчните вещества (маркерно остатъчно вещество).
(4)
За осъществяване на контрола на остатъчните вещества трябва да се определят, въз основа на общностното законодателство по тази материя, максимално допустими граници на остатъчни вещества главно за прицелните тъкани, черния дроб или бъбреците. Тъй като черният дроб и бъбреците често се отстраняват от кланичните трупове, които са предмет на международна търговия, следва да се определят максимално допустимите граници на остатъчни вещества и за мускулните или мастните тъкани.
(5)
Когато ветеринарномедицинските продукти са предназначени за птици носачки, за животни в лактационен период или за медоносни пчели, също следва да се определят максимално допустимите граници на остатъчни вещества за яйцата, млякото или меда.
(6)
Ацетилизовалерилтилозин и метилпреднизолон трябва да бъдат включени в приложение I към Регламент (ЕИО) № 2377/90.
(7)
За да се позволи приключването на научните изследвания, следва да се удължи продължителността на валидност на временните максимално допустими граници, които бяха определени в приложение III към Регламент (ЕИО) № 2377/90, за циперметрин.
(8)
Следва да се предвиди достатъчен срок, преди влизането в сила на настоящия регламент, през който държавите-членки да внесат необходимите промени, предвид разпоредбите на настоящия регламент, в разрешенията за пускане на пазара на съответните ветеринарномедицинските продукти, издадени съгласно Директива 81/851/ЕИО на Съвета (3), последно изменена с Директива 2000/37/ЕО (4).
(9)
Мерките, предвидени в настоящия регламент, са в съответствие със становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I и III към Регламент (ЕИО) № 2377/90 се изменят в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от шестдесетия ден след публикуването му.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 януари 2002 година